Voldemar Lender

Voldemar Lender (18. veebruar 1876 Tallinn – 30. september 1939 Tallinn) oli eesti insener, Tallinna linnapea aastail 1906–1913.

Ta oli esimene eestlasest Tallinna linnapea (esimene eestlasest linnapea praeguse Eesti aladel oli aga Valga linnapea Johannes Märtson, 1902–1917. Siis oli see küll veel Liivimaa kubermang).

Voldemar Lender sündis ehitusettevõtja perekonnas. Ta lõpetas 1896. aastal Tallinna Aleksandri Gümnaasiumi, hiljem õppis Peterburi ülikooli füüsika- ja matemaatika osakonnas (1896–1897) ning Peterburi Tehnoloogia Instituudis (1897–1902). Ta oli EÜS Põhjala vilistlane. 

Töötas pärast lõpetamist 1906. aastani Tallinna vagunitehases Dvigatel. 1904. aastal valiti ta linnanõunikuks. Aastail 1906–1913 oli ta Tallinna linnapea, juhtides samal ajal ka linnavalitsuse ehitusosakonda. 1903–1914 omas ta ehitus- ja tehnikakontorit, kus alustas enda ehitusinseneri karjääri ka Anton Uesson (töötas Lenderi büroos aastatel 1909–1912), büroo tegutses tema linnapeaks olemise ajal edasi. 

Harju Panga nõukogu liige 1919–1925.

Tema looming olid valdavalt ühe- ja kahekorruselised puidust agulimajad, kuid Lenderi allkirja kannab ka mõni arhitektuurselt küpsema maja projekt (Pärnu mnt 6 üürimaja, 1908, ehitamata; Müürivahe 41, 1910; Paldiski mnt 3, 1910–1911; Kaarli pst 6, 1911). Tõenäoliselt ei projekteerinud ta neid ise, vaid üksnes vormistas ja tegi ehitusjärelevalvet.

Voldemar Lenderi järgi on nime saanud Lenderi maja – 19. sajandi lõpus ja 20. sajandi alguses Tallinna äärelinnas laialdaselt ehitatud puidust üürimajatüüp. 

 Välislingid 


Kategooria:Eesti ehitusinsenerid
Kategooria:Tallinna Aleksandri Gümnaasiumi vilistlased
Kategooria:EÜS Põhjala liikmed
Kategooria:Tallinna linnapead
Kategooria:Eesti tuletõrjujad
Kategooria:Tallinna Toompea Kaarli koguduse liikmed
Kategooria:Metsakalmistule maetud
Kategooria:Sündinud 1876
Kategooria:Surnud 1939